定慧相資歌
作者：延壽
朝代：唐

paragraphs: 祖教宗中有二門，十度萬行稱爲尊。
初名止觀助新學，後成定慧菩提根。
唯一法，似雙分，法性寂然體真止，寂而常照妙根存。
定爲父，慧爲母，能孕千聖之門戶。
增長根力養聖胎，念念出生成佛祖。
定爲將，慧爲相，能弼心王成無上。
永作羣生證道門，即是古佛菩提樣。
定如月，光爍外道邪星滅。
能挑智炬轉分明，滋潤道芽除愛結。
慧如日，照破無明之暗室。
能令邪見愚夫禪，盡成般若波羅蜜。
少時默，殺那靜，漸漸增修成正定。
諸聖較量功不多，終見靈臺之妙性。
瞥聞法，纔歷耳，能熏識藏覺種起。
一念回光正智開，須臾成佛法如是。
禪定力，不思義，變凡爲聖殺那時。
無邊生死根由斷，積劫塵勞巢穴墮。
湛心水，淨意珠，光吞萬象爍千途。
抉開己眼無瑕翳，三界元無一法拘。
覺觀賊，應時剋，攀緣病，倐然淨。
蕩念垢兮洗惑塵，顯法身兮堅慧命。
如斷山，若停海，天翻地覆終無改。
瑩似琉璃含寶月，倐然無寄而無待。
般若慧，莫能量，自然隨處現心光。
萬行門中爲導首，一切時中稱法王。
竭苦海，碎邪山，妄雲卷盡片時間。
貧女室中金頓現，壯士額上珠潛還。
斬癡網，截慾流，大雄威猛更無儔。
能令鐵床銅柱冷，頓使魔怨業果休。
和諍訟，成孝義，普現羣生超佛智。
邊邪惡慧盡朝宗，螻蟻鯤鵬齊受記。
偏修定，純陽爛物刳正命。
若將正慧照禪那，自然萬法明如鏡。
偏修慧，純陽枯物成迂滯。
須憑妙定助觀門，如月分明除霧翳。
勸等學，無偏修，從來一體無二頭。
似禽兩翼飛空界，如車二輪乘白牛。
即向梵途登覺岸，便於業海泛慈舟。
或事定，制之一處無不竟；或理定，唯當直下觀心性；或事觀，明諸法相生籌算；或理觀，頓了無一無那畔。
定即慧，非一非二非心計；慧即定，不同不別絕觀聽；或雙運，即寂而照通真訓；或俱泯，非定非慧超常準。
一塵入定衆塵起，般若門中成法爾。
童子身中三昧時，老人身分談真軌。
能觀一境萬境同，近塵遠剎無不通。
真如路上論生死，無明海裏演圓宗。
眼根能作鼻佛事，色塵入定香塵起。
心境常同見自差，誰言不信波元水。
非寂非照絕言思，而寂而照功無比。
權實雙行闡正途，體用更資含妙旨。
勸諸子，勿虛棄，光陰如箭如流水。
散亂全因缺定門，愚盲祇爲虧真智。
真實言，虛入耳，千經萬論同標記。
定慧全功不暫忘，一念頓歸真覺地。
定須習，慧須聞，勿使靈臺一點昏。
合抱之樹生毫末，積漸之功成寶尊。
獼猴學定生天界，女子纔思入道門。
自利利他因果備，若除定慧莫能論。
（《大正新刊大藏經》第四十八冊延壽《永明智覺禪師唯心訣》附收。
）。